Document ID: 32014D0507

DEĊIŻJONI TAL-KUNSILL 2014/507/PESK
tat-30 ta' Lulju 2014
li temenda d-Deċiżjoni 2014/386/PESK dwar restrizzjonijiet fuq oġġetti li joriġinaw fil-Krimea jew Sevastopol, minħabba l-annessjoni illegali tal-Krimea u Sevastopol
IL-KUNSILL TAL-UNJONI EWROPEA,
Wara li kkunsidra t-Trattat dwar l-Unjoni Ewropea, u b'mod partikolari l-Artikolu 29 tiegħu,
Billi:
(1)
Fit-23 ta' Ġunju 2014, il-Kunsill adotta d-Deċiżjoni 2014/386/PESK. (1)
(2)
Fid-dawl tal-annessjoni illegali tal-Krimea li baqgħet għaddejja, il-Kunsill jikkunsidra li għandhom jittieħdu miżuri addizzjonali li jirrestrinġu il-kummerċ ma' u l-investiment fil-Krimea u Sevastopol.
(3)
Hija meħtieġa aktar azzjoni mill-Unjoni sabiex jiġu implimentati ċerti miżuri.
(4)
Id-Deċiżjoni 2014/386/PESK għandha għalhekk tiġi emendata kif meħtieġ,
ADOTTA DIN ID-DEĊIŻJONI:
Artikolu 1
Id-Deċiżjoni 2014/386/PESK hija b'dan emendata kif ġej:
(1)
It-titolu huwa sostitwit b'dan li ġej:
“Deċiżjoni tal-Kunsill 2014/386/PESK tat-23 ta' Ġunju 2014 dwar miżuri restrittivi minħabba l-annessjoni illegali tal-Krimea u Sevastopol”.
(2)
Jiddaħħlu l-Artikoli li ġejjin:
“Artikolu 4a
1. Il-bejgħ, il-provvista jew it-trasferiment ta' tagħmir u teknoloġija kruċjali għall-ħolqien, l-akkwist jew l-iżvilupp ta' proġetti tal-infrastruttura fis-setturi li ġejjin fil-Krimea u Sevastopol, minn ċittadini tal-Istati Membri, jew mit-territorji tal-Istati Membri, jew bl-użu ta' bastimenti jew inġenji tal-ajru taħt il-ġurisdizzjoni tal-Istati Membri, għandhom jiġu pprojbiti sew jekk joriġinaw fit-territorji tagħhom u sew jekk le:
(a)
trasport;
(b)
telekomunikazzjoni;
(c)
enerġija.
L-Unjoni għandha tieħu l-miżuri meħtieġa sabiex tiddetermina l-oġġetti rilevanti li għandhom ikunu koperti minn dan il-paragrafu.
2. Għandu jiġi pprojbit il-provvediment ta' dan li ġej lil intrapriżi fil-Krimea u Sevastopol li huma involuti fil-ħolqien, l-akkwist jew l-iżvilupp ta' infrastruttura fis-setturi msemmija fil-paragrafu 1 fil-Krimea u Sevastopol:
(a)
assistenza teknika jew taħriġ jew servizzi oħra marbuta ma' tagħmir u teknoloġija kruċjali kif iddeterminat skont il-paragrafu 1;
(b)
finanzjament jew assistenza finanzjarja għal kwalunkwe bejgħ, provvista, trasferiment jew esportazzjoni ta' tagħmir u teknoloġija kruċjali kif iddeterminat skont il-paragrafu 1 jew għall-għoti ta' assistenza teknika jew taħriġ relatati.
3. Għandha tiġi pprojbita l-parteċipazzjoni, konsapevolment jew intenzjonalment, f'attivitajiet li l-għan jew l-effett tagħhom huwa li jevitaw il-projbizzjonijiet imsemmijin fil-paragrafi 1 u 2.
Artikolu 4b
1. Il-bejgħ, il-provvista jew it-trasferiment ta' tagħmir u teknoloġija kruċjali għall-isfruttament tar-riżorsi naturali li ġejjin fil-Krimea u Sevastopol, minn ċittadini tal-Istati Membri, jew mit-territorji tal-Istati Membri, jew bl-użu ta' bastimenti jew inġenji tal-ajru taħt il-ġurisdizzjoni tal-Istati Membri, għandhom jiġu pprojbiti sew jekk joriġinaw fit-territorji tagħhom u sew jekk le:
(a)
żejt;
(b)
gass;
(c)
minerali.
L-Unjoni għandha tieħu l-miżuri meħtieġa sabiex tiddetermina l-oġġetti rilevanti li għandhom ikunu koperti minn dan il-paragrafu.
2. Għandu jiġi pprojbit l-għoti ta' dan li ġej lil intrapriżi li huma involuti fl-isfruttament tar-riżorsi naturali msemmija fil-paragrafu 1 fil-Krimea u Sevastopol:
(a)
assistenza teknika jew taħriġ jew servizzi oħra marbuta ma' tagħmir u teknoloġija kruċjali kif iddeterminat skont il-paragrafu 1;
(b)
finanzjament jew assistenza finanzjarja għal kwalunkwe bejgħ, provvista, trasferiment jew esportazzjoni ta' tagħmir u teknoloġija kruċjali kif iddeterminat skont il-paragrafu 1 jew għall-għoti ta' assistenza teknika jew taħriġ relatati.
3. Għandha tiġi pprojbita l-parteċipazzjoni, konsapevolment jew intenzjonalment, f'attivitajiet li l-għan jew l-effett tagħhom huwa li jevitaw il-projbizzjonijiet imsemmijin fil-paragrafi 1 u 2.
Artikolu 4c
Il-projbizzjonijiet li jinsabu fl-Artikoli 4a u 4b għandhom ikunu mingħajr preġudizzju għall-eżekuzzjoni, sat-28 ta' Ottubru 2014, ta' kuntratti konklużi qabel it-30 ta’ Lulju 2014 jew kuntratti anċillari, meħtieġa għall-eżekuzzjoni ta' tali kuntratti, li għandhom jiġu konklużi u eżegwiti mhux aktar tard mit-28 ta' Ottubru 2014.
Artikolu 4d
Dan li ġej għandu jiġi pprojbit:
(a)
l-għoti ta' kwalunkwe self finanzjarju jew speċifikament marbuta mal-ħolqien, l-akkwist jew l-iżvilupp ta' infrastruttura fis-setturi msemmija fl-Artikolu 4a;
(b)
l-akkwist jew l-estensjoni ta' parteċipazzjoni f'intrapriżi stabbiliti fil-Krimea u Sevastopol li huma involuti fil-ħolqien, l-akkwist jew l-iżvilupp ta' infrastruttura fis-setturi msemmija fl-Artikolu 4a, inkluż l-akkwist b'mod sħiħ ta' tali intrapriżi u l-akkwist ta' ishma jew titoli ta' natura parteċipattiva;
(c)
il-ħolqien ta' kwalunkwe impriża konġunta marbuta mal-ħolqien, l-akkwist jew l-iżvilupp ta' infrastruttura fis-setturi msemmija fl-Artikolu 4.
Artikolu 4e
Dan li ġej għandu jiġi pprojbit:
(a)
l-għoti ta' kwalunkwe self jew kreditu finanzjarju speċifikament marbuta mal-isfruttament tar-riżorsi naturali msemmija fl-Artikolu 4b fil-Krimea u Sevastopol;
(b)
l-akkwist jew l-estensjoni ta' parteċipazzjoni f'intrapriżi stabbiliti fil-Krimea u Sevastopol li huma involuti fl-isfruttament tar-riżorsi naturali msemmija fl-Artikolu 4b fil-Krimea u Sevastopol, inkluż l-akkwist b'mod sħiħ ta' tali intrapriżi u l-akkwist ta' ishma jew titoli ta' natura parteċipattiva;
(c)
il-ħolqien ta' kwalunkwe impriża konġunta marbuta mal-isfruttament tar-riżorsi naturali msemmija fl-Artikolu 4b fil-Krimea u Sevastopol.
Artikolu 4f
Il-projbizzjonijiet fl-Artikoli 4d u 4e:
(a)
għandhom ikunu mingħajr preġudizzju għall-eżekuzzjoni ta' obbligu li jirriżulta minn kuntratti jew ftehimiet konklużi qabel it-30 ta’ Lulju 2014;
(b)
m'għandhomx iwaqqfu l-estensjoni ta' parteċipazzjoni, jekk tali estensjoni tkun obbligu skont ftehim konkluż qabel it-30 ta’ Lulju 2014.
Artikolu 4g
Il-projbizzjonijiet fl-Artikoli 4b u 4e għandhom ikunu mingħajr preġudizzju għat-transazzjonijiet marbuta mal-manutenzjoni sabiex tkun żgurata s-sikurezza tal-infrastruttura eżistenti.”.
(3)
Tiżdied is-sentenza li ġejja mal-Artikolu 5:
“L-Artikoli 4a sa 4g għandhom jiġu rieżaminati sa mhux iktar tard mill-31 ta' Diċembru 2014.”.
Artikolu 2
Din id-Deċiżjoni għandha tidħol fis-seħħ fid-data tal-pubblikazzjoni tagħha f'Il-Ġurnal Uffiċjali tal-Unjoni Ewropea.
Magħmul fi Brussell, it-30 ta' Lulju 2013.

Labels: 18
3
5